Výstava CE•ZA•AR zakotvila v najoceňovanejšej stavbe
Ocenenie CE•ZA•AR udeľuje Slovenská komora architektov za profesionálny výkon – zrealizované dielo architektonického umenia, ktoré prispieva k obohateniu hmotnej kultúry na Slovensku. Putovná výstava víťazných projektov spustila kotvy v jednej z najhodnotnejších stavieb trinásteho ročníka súťaže v Kasárňach/Kulturparku.
Medzinárodná porota zasadala v dvoch kolách. V prvom vybrali stavby, ktoré by sa o prestížne ocenenie mohli uchádzať. V druhom kole sa porotcovia zhodli na víťazoch v jednotlivých kategóriách.
Vypočujte si audioreportáž, v ktorej sme sa zhovárali s Michaelou Marošovou zo Slovenskej komory architektov v Bratislave.
Kasárne/Kulturpark získali ocenenie v dvoch kategóriách – exteriér a občianske a priemyselné budovy. Autormi projektu sú: Irakli Eristavi, Pavol Šilla, Gabriel Boženík, Marcel Benčík, Milan Vlček a Silvia Šillová.
Areál pôvodných rakúsko-uhorských kasární sa podarilo premeniť na nové multižánrové kultúrne centrum. Architektonické riešenie vychádza z maximálneho rešpektovania kvalít existujúceho komplexu. Tri hlavné zrekonštruované budovy sú doplnené o sieť menších pavilónov a slúžia na rozšírenie kultúrnych programov do areálu parku. Celý projekt má silný environmentálny rozmer, najmä čo sa týka využitia alternatívnych zdrojov energie a minimalizovania prevádzkových nákladov, čo by malo prispieť k trvalej udržateľnosti nového kultúrno-spoločenského komplexu.
"Európske mestá kultúry sa v minulosti väčšinou prezentovali architektúrami. Kasárne/Kulturpark znamenajú precedens. Nové námestie a park v bezprostrednej blízkosti historického jadra boli zrejme tým najdôležitejším, čo Košice získali vďaka titulu EHMK 2013," povedal jeden z tvorcov projektu Kasární/Kulturparku Irakli Eristavi.
Fotogaléria z podujatia